
Víziközmű vezető
A jelenléti ív a jegyzőkönyv mellékletét képezi.
Gergely Zoltán polgármester: Üdvözölte a jelenlévőket és megnyitotta a 2012. december 13-ai soros testületi ülést. Megállapította, hogy a Képviselő-testület 8 fővel határozatképes. Csomor János képviselő később fog érkezni. Jegyzőkönyvvezetőnek Szabó Gábornét javasolta, akinek személyét 8 igen szavazattal, ellenszavazat és tartózkodás nélkül a Képviselő-testület elfogadta.  
Ezt követően napirendi pontokra tett javaslatot, melyet a Testület egyhangúan elfogadott.
Javasolt napirendi pontok:
1. Beszámoló a két ülés között végzett munkáról

2. Beszámoló a Polgármesteri Hivatal 2012. évi munkájáról, a törvényesség helyzetéről

3. A Képviselő-testület 2013. évi munkatervének jóváhagyása 

4. Egyebek

149/2012. (XII. 13.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2012. december 13-ai soros ülés napirendi pontjait egyhangúan elfogadta. 

Interpellációk

Gergely Zoltán polgármester: Megkérdezte a jegyző asszonyt, hogy írásbeli interpellációs kérdések érkeztek-e.
Dr. Gábris Emese jegyző: Írásbeli interpellációs kérdések nem érkeztek.

Gergely Zoltán polgármester: Szóbeli interpellációs kérdések föltételére ad lehetőséget a Képviselő-testületnek.

Gergely Béláné képviselő: Az iránt érdeklődött, hogy a városban létezik-e olyan cég, aki jelenleg legálisan végez valamilyen víztisztasági mérést, mert több lakos kereste meg őt ezzel kapcsolatban. 
Gergely Zoltán polgármester: Felkérte Jakus Józsefet, a Víziközmű vezetőjét a válaszadásra.
Jakus József Víziközmű vezető: Válaszában elmondta, hogy a Víziközmű ilyen jellegű megrendelést nem adott senkinek. Jászárokszállás ivóvize 100%-osan megfelel az előírásoknak, nagyon jó minőségű. A környékben a legjobb víz, semmilyen plussz tisztításra nem szorul. Ilyen jellegű megkeresés nem tőlük származik

Drapos Béláné alpolgármester: A helyi kábeltelevízió és a Gyöngyös Városi Televízió műsorának sugárzása a jövő évtől megszűnik. Arról érdeklődött, hogy van-e lehetőség arra, hogy ez ne történjen meg, mert nagyon sok előfizetőnek hiányozna a szolgáltatás a városban.

Gergely Zoltán polgármester: Elmondta, hogy hivatalosan a cég nem kereste meg az Önkormányzatot. Azonban a helyi előfizetők részére egy felmondó levél került kiküldésre, amelyben 2013.01.31-ei határidővel a szolgáltatást megszüntetik. Ördög Zoltán, a helyi kábeltelevízió karbantartója elmondta, hogy ennek az egyik oka a magas vezetékadó és az Émász által kért rendszerlenullázás, amelyeknek összértéke közel 13 millió forint. Ehhez jönnek még a bérleti, közvetítési és közüzemi díjak. Ezt a magas összeget a helyi szolgáltató nem tudja felvállalni. Ezáltal a helyi események hírei sem jutnak el a lakosokhoz a megszokott mértékben. A Gyöngyösi Televíziót annyiban érinti a kérdés, hogy sok lakos a helyi szolgáltatón keresztül láthatta az adásait jó minőségben. Elmondta, hogy felvette a kapcsolatot az Invitelel, hogy fölvegyék a szolgáltatásuk közé a helyi csatornát. Egyenlőre ezt nem áll módjukban megtenni, igaz, nem zárkóztak el a megkereséstől. 
Csomor János képviselő megérkezett 13:15 perckor.
Csőke István képviselő: Elmondja, hogy őt is érintette a fellépett kábeltelevíziós probléma. Javasolja a lakosságnak, hogy amennyiben megfelel az új szolgáltató kínálata, akkor a településre kijáró üzletkötőnél kössék meg új szerződésüket, mert így mentesülnek a sorbaállástól. Érdeklődött, hogy a Gyöngyösi Városi Televízió adását melyik szolgáltatónál lehet majd fogni.
Gubics Péter Gyöngyösi Városi Televízió alkalmazottja:Válaszában elmondja, hogy jelenleg folynak a tárgyalások több szolgáltatóval. Sajnos a T-System szolgáltató is csak körzetesítve tudja csomagjait sugározni. A Gyöngyösi Városi Tv-nek berendezéseket kell venni, hogy a kábelszolgáltatókhoz el tudja juttatni adásait, amely eszköz szolgáltatókként 2.000.000,- Ft, azaz 3 szolgáltatónál ez 6.000.000,-Ft, amire jelenleg nincs fedezet.
Gergely Zoltán polgármester: Összegezte az elhangzottakat, javasolja a lakosságnak, hogy várjanak, és a hátra lévő 1,5 hónapban figyeljék az események alakulását, hogy minél jobb feltételekkel köthessék meg új szerződésüket, és továbbra is nézni tudják helyi eseményeinket a Gyöngyösi Városi Televízión keresztül. A döntés segítéseképpen megpróbálnak összeállítani egy tájékoztató anyagot a lakosság részére, hogy kellő információval rendelkezzenek a piaci kínálatokról. Újabb kérdés nem érkezett. Az interpellációs kérdéseket lezárta.

150/2012.(XII.03.) határozat:

/Interpellációkra adott válaszokról/

Jászárokszállás Város Önkormányzatának Képviselő-testülete 9 igen szavazattal, ellenszavazat és tartózkodás nélkül elfogadta az interpellációkra adott válaszokat.

1. napirend: Beszámoló a két ülés között végzett munkáról

Gergely Zoltán polgármester: Elmondta, hogy többek között a sok év végi törvényi változás, az aktualitás megőrzése miatt ez az anyag csak a mai napon került kiküldésre. A legfajsúlyosabb téma az iskolákkal kapcsolatos tárgyalások voltak ebben az időszakban. A legtöbb változás a Gimnáziumnál volt. A Deák Ferenc Gimnázium, Közgazdasági és Informatikai Szakközépiskola Szolnokhoz, a megyei tankerülethez fog tartozni Szutorisz-Szügyi Csongor vezetésével. A személyes találkozó még nem valósult meg. A Képviselő-testület szándéknyilatkozata ellenére, miszerint az Általános Iskolát és a Gimnáziumot működteti, az állam átvette azt. A Gimnázium összlétszámának 55%-a szakközépiskolás, 45%-a gimnáziumi tanuló. Így a fölmerülő költségek 55%-át állja az állam a jelenlegi ismeretek szerint. Ebben az esetben mindenki állami alkalmazott lesz, az állam fogja működtetni, fenntartani, de a 45%-os költséget le fogja számlázni az Önkormányzatnak. Sajnos, még most is sok a nyitott kérdés a témában. Az együttműködési szándékukat azzal tudják kifejezni, ha aláírják a szerződést. Amennyiben nem kerül ez a szerződés aláírásra, akkor a miniszter december 20-ig hivatalból aktualizálni fogja azt. A 18 jászsági településből, amiben 5 város van, három település, Jászárokszállás, Jászberény és Jászfényszaru vállalta az iskolák fenntartását. 
A járási rendszer kialakítása során felmérték a „B”- épületet, az átadás miatt a leltározás is megtörtént. Ezek a változások nincsenek költség nélkül, hiszen a befogadó irodát át kellett alakítani, bútorzatát ki kellett bővíteni. A több milliós kiadást az Önkormányzatnak kell fizetnie. Személyi kérdések nincsenek függőben. Dobos Róbert járási biztossal egyeztetve egy gyesen lévő kolléga helyére határozott időre 1 fő került felvételre. 
Másik nagyon fontos feladat a víz, csatorna szolgáltatás átadása. 13 főt érint a változás, amelyből 11 fő vállalta, hogy átmegy az új üzemeltetőhöz. Két fő nem vállalta az átlépést, ezért sajnos őket el kell bocsátani 2013.01.01-től végkielégítéssel, amelynek összege meghaladja a 4.000.000,- Ft-ot. Ez többlet költség az Önkormányzatnak, hiszen nem volt tervezve. A két legtapasztaltabb dolgozóról van szó, akik az egész víz- és csatornarendszer építési munkálataiban tevékenyen részt vettek. Sajnálatát fejezi ki, hogy a törvény nem engedi az eddig jól működő saját tulajdonú vízmű további működtetését.

A legfontosabbak kiemelése után elmondta, hogy készül a fogorvosi rendelő pályázati anyaga, a Lehel úti óvoda és a Bölcsőde energetikai pályázati anyaga. Sajnálatát fejezte ki, hogy nincs előrelépés a CBA újjáépítése kapcsán, nem tudnak megegyezni a két társasházzal, így nem indul meg az építkezés. A Szarv-ágy patak védmű pályázatára nyert 300.000.000,- Ft elúszni látszik, mert két tulajdonossal nem tudnak megegyezni. Örömhír, hogy 9000 eurót, azaz közel 2,7 millió forintot nyertek a testvérvárosi pályázatra. Így jövőre is megvalósulhat az iskolás diákok lengyelországi utazása. Továbbá 14,5 millió forintot nyertek az óvodai pályázatra. Közel 5 millió forint eszközvásárlásra, a többi pedig továbbképzésre fordítható. Mindkét pályázat 100%-os támogatottságú, nincs szükség önrészre. 
Csőke István képviselő: Érdeklődik, van- e már arról hír, hogy Jászágó hova csatlakozik, miután nem működtethet saját hivatalt.
Gergely Zoltán polgármester: A törvény értelmében 2000 lakos alatt nem lehet önálló polgármesteri hivatala az érintett településnek. A szomszédos település Jászágó is ebbe a helyzetbe került. A jászágói képviselők falugyűlésükre meghívták városunk vezetését, több más településsel közösen, hogy az esetleges közös munka hogyan valósulhat meg. Hét alkalmazottja van Jászágónak. Azonban nem köteles átvenni a dolgozókat a megkeresett Önkormányzat. A megbeszélésen érezhető volt, hogy nem egyöntetű sem a Képviselő-testület, sem a megjelent lakosok, illetve települések képviselőjének álláspontja. Településünk mindig az együttműködésre törekszik Jászágóval. Ha azonban nem döntenek határidőig, akkor a Kormányhivatal jelöli ki, hogy hova lesz csatolva.
Gergely Béláné képviselő: A hulladékok kezeléséről szóló törvény 2013.01.01-től a jásztelki hulladéklerakóba beszállított és lerakott anyagok után tonnánkénti 3000,- Ft-os adó megfizetését írja elő. Nagy valószínűséggel ráfizetéses tevékenység lesz a hulladékszállító gépkocsink működtetése. Több mint 2 éve megnyert pályázata van a Regio-Kom-nak 4 szelektív udvar és a lerakóban megépítendő válogató megvalósítására. Érdeklődik van-e lehetőség arra, hogy ez az építkezés hamarabb megvalósuljon, hogy ne kelljen ilyen magas árat fizetni.  
Gergely Zoltán polgármester: Válaszában elmondja, hogy ez igen összetett probléma. A kormányrendelet alapján maximum 4,2%-al lehet emelni a szemétdíjat. Ezt megtették és 2013-ban 17.300,- Ft lesz a szemétdíj minden lakásra, heti egyszeri ürítéssel, 110 literes szemetest figyelembe véve. Közben megjelent a hulladéktörvény, amely a 3000,- Ft-os adó megfizetését írja elő. Tehát a felső határ be van határolva, a lakosságra nem hárítható át. Sajnálatos, hogy a Regio-Kom nem halad az építkezéssel, mert nagy szükség lenne rá. A városnak sok más településsel egyetemben ráfizetéses lesz a szolgáltatás.
A két ülés között végzett munkáról szóló beszámoló a jegyzőkönyv mellékletét képezi.


Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

151/2012.(XII.13.) határozat:

/Beszámoló a két ülés között végzett munkáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót elfogadta.

2. napirend: Beszámoló a Polgármesteri Hivatal 2012. évi munkájáról, a törvényesség helyzetéről

Dr. Gábris Emese jegyző: A Polgármesteri Hivatalnak 3 nagy irodája van, a Hatósági Iroda, a Pénzügyi Iroda, a Műszaki Iroda, ehhez kapcsolódik a Titkársági Csoport. A Hivatal összlétszáma 35 fő, amelyből 6 fő gyeden van. A képzettség tekintetében igen jó eredményeik vannak hivatali szinten, 25 fő rendelkezik felsőfokú végzettséggel, 10 fő középfokú végzettséggel, 4 fő anyakönyvi, 2 fő jogi szakvizsgával. Mindhárom irodán szerteágazó feladatokat látnak el az ügyintézők. Ebben az évben a napi munkavégzés mellett kihívást jelentett a naprakész jogszabálykövetés és alkalmazás. Új feladatként jelentkezett  az ebnyilvántartás felvezetésének kötelezettsége, az Okmányirodán megkezdődött a diákigazolványok, a polgárőr igazolványok készítése. Az ügyiratokat tekintve 4700 főszám került iktatásra, az alszámokkal összesen ez 30000 ügyiratot jelenet. Ehhez képest a 8 jogorvoslat száma elenyésző. A felettes szervek közül a Jász-Nagykun-Szolnok Megyei Főügyészség ellenőrizte a gyermektartásdíjak állam általi megelőlegezését.  Hiányosságot nem tárt fel. A Műszaki Irodán a beruházások kerültek ellenőrzésre, a Pénzügyi Irodán a belső ellenőr végzett vagyongazdálkodással kapcsolatban ellenőrzéseket, illetve a személyi anyagok kezelését, tárolását ellenőrizte a kormányhivatal, ennek eredménye nem ismert. Összességében elmondható, hogy minden ügyintéző a jogszabályoknak megfelelő, ügyfélbarát módon végzi feladatát, ezért köszönetét fejezte ki minden dolgozónak.
Gergely Zoltán polgármester: Sajnos a járás megalakulása után 2013.januárjától ez a létszám lecsökken. A műszaki engedélyezés is átkerül Jászberénybe, de a Műszaki Irodáról nem tudja átvenni szakemberünket. Így januárban további lépésekre lesz szükség. 
Csomor János Oktatási, Sport és Ügyrendi Bizottság elnöke: A beszámoló részletes, tartalmas, számszaki adatokkal alátámasztott. Bemutatja a szerteágazó feladatokat, a járási és oktatási változások is plusz feladatokat róttak a Hivatal dolgozóira, akik ennek ellenére szinvonalas munkát végeztek. A Bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja. Köszönetét fejezte ki a Hivatal dolgozóinak munkájukért.

Drapos Béláné alpolgármester: Szintén köszönetét fejezi ki a szakértelemmel végzett, ügyfélbarát ügyintézésért. 
Petró Géza Pénzügyi és Városfejlesztési Bizottság elnöke: Köszönetét fejezte ki a színvonalas anyag összeállításáért. Érdeklődik, hogy mi az oka annak, hogy az iparűzési adóra kötelezettek száma 2011-ben növekedett, majd következő évben visszaesett.
Szabóné Hegedűs Zsuzsanna pénzügyi irodavezető: A táblázatok tényadatokon, az adóbevallásokon alapulnak. A válság hatására kevesebb vállalkozás lett, illetve visszaadták azokat, ez okozta a csökkenést.
Gergely Béláné képviselő: Elismerését és köszönetét fejezte ki a részletes beszámolóért.

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

152/2012.(XII.13.) határozat:

/A Polgármesteri Hivatal 2012. évi munkájáról, a törvényesség helyzetéről szóló beszámoló elfogadásáról/

Jászárokszállás Város Önkormányzatának Képviselő-testülete a Polgármesteri Hivatal 2012. évi munkájáról, a törvényesség helyzetéről szóló beszámolót elfogadja és egyidejűleg köszönetét fejezi ki a Hivatal dolgozóinak az egész éves munkájukért.

Határidő: értelemszerűen

Felelős: Jegyző
3. napirend: A Képviselő-testület 2013. évi munkatervének jóváhagyása
Gergely Zoltán polgármester: Elmondta, hogy 7 ülés lett betervezve a 2013-as évre.
Csomor János Oktatási, Sport és Ügyrendi Bizottság elnöke: A törvényi előírásnak megfelelően terveztek. A Bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

153/2012.(XII.13.) határozat:

/Jászárokszállás Város Önkormányzata Képviselő-testülete 2013. évi munkatervének elfogadásáról/
Jászárokszállás Város Önkormányzatának Képviselő-testülete a 2013. évi munkatervet megtárgyalta és elfogadja.

Felelős: Polgármester, Jegyző

Határidő: folyamatosan.

4. napirend: Az 1/2012. (II. 10.) önkormányzati rendelet módosítása
Dr. Gábris Emese jegyző: Az államháztartásról szóló törvény 34.§-a alapján szükséges módosítani a költségvetési rendeletet. Ezt a Magyar Államkincstár által kiközölt normatív, normatív kötött és központosított előirányzat változásai, valamint az intézmények előirányzat módosítása tette szükségessé. A rendeletben bekövetkezett változásokat a bevételi oldalon az 1. sz. melléklet, a kiadási oldalon a 2. sz. melléklet mutatja be.
Petró Géza Pénzügyi és Városfejlesztési Bizottság elnöke: A Bizottság tárgyalta a javaslatot és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Kérdés, vélemény nincs. Szavazásra bocsátotta a rendeletmódosítási javaslatot. Megállapította, hogy a Képviselő-testület testület 9 igen szavazattal, ellenszavazat és tartózkodás nélkül elfogadta és megalkotta az alábbi rendeletet:

Jászárokszállás Város Önkormányzata Képviselő-testületének 35/2012. (XII.14.) önkormányzati rendelete az önkormányzat 2012. évi költségvetéséről szóló 1/2012. (II.10.) rendelet módosításáról
A rendelet a jegyzőkönyv mellékletét képezi.

5. napirend: A 13/2010. (X.15.) rendelet módosítása
Dr. Gábris Emese jegyző: A települési képviselők tiszteletdíjáról és költségtérítéséről szóló rendeletnek 2013. január 01-jei hatállyal módosítása vált szükségessé, ugyanis az alpolgármester tiszteletdíját már nem helyi rendelet állapítja meg, hanem Magyarország helyi önkormányzatairól szóló törvény 80.§-a. Ezért a rendeletből az alpolgármesterre vonatkozó rendelkezéseket hatályon kívül kell helyezni. A fentieken kívül javasolta a települési képviselők és bizottsági tagok tiszteletdíjának 8%-os emelését is. Tehát a köztisztviselői alapot eddig 1,5-szeres szorzóval alkalmazták, most 1,7-szeresére emelték.
Csomor János Oktatási, Sport és Ügyrendi Bizottság elnöke: A törvényi változásokból adódóan került sor a módosításra. A Bizottság tárgyalta a javaslatot és egyhangúan elfogadta, a Képviselő-testületnek elfogadásra javasolja.

Petró Géza Pénzügyi és Városfejlesztési Bizottság elnöke: A Bizottság tárgyalta a javaslatot és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Kérdés, vélemény nincs. Szavazásra bocsátotta a rendeletmódosítási javaslatot. Megállapította, hogy a Képviselő-testület testület 9 igen szavazattal, ellenszavazat és tartózkodás nélkül elfogadta és megalkotta az alábbi rendeletet:
Jászárokszállás Város Önkormányzata Képviselő-testületének 36/2012. (XII.14.) rendelete a települési képviselők tiszteletdíjáról és költségtérítéséről szóló 13/2010. (X.15.) rendelet módosításáról
A rendelet a jegyzőkönyv mellékletét képezi.

6. napirend: Folyószámla-hitelkeret meghosszabbítása


Gergely Zoltán polgármester: Átadja a szót Szabóné Hegedűs Zsuzsanna pénzügyi irodavezetőnek.

Szabóné Hegedűs Zsuzsanna pénzügyi irodavezető: Magyarország gazdasági stabilitásáról szóló 2011. évi törvény rendelkezik arról, hogy a 2012. évben lejáró likvid hitelek változatlan ügyletérték mellett legfeljebb 2013. június 30-áig meghosszabbíthatók úgy, hogy nem szükséges a Kormány előzetes hozzájárulása. Az Önkormányzat folyószámla-hitelkeretének végső lejárata 2012. december 21., melynek összege 200.000.000 Ft. Ez nem került igénybevételre, de biztonsági tartalékként a fennálló hitelkeretet le szeretnék csökkenteni 100.000.000 Ft-ra és 2013. június 30-áig meghosszabbítani. Ez egyeztetésre került a számlavezető pénzintézettel.
Petró Géza Pénzügyi és Városfejlesztési Bizottság elnöke: A Bizottság tárgyalta a  javaslatot és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Név szerinti szavazásra bocsátotta a határozati javaslatot. 
Dr. Gábris Emese jegyző: Csomor János?

Csomor János képviselő: igen

Dr. Gábris Emese jegyző: Csőke István?

Csőke István képviselő: igen

Dr. Gábris Emese jegyző: Drapos Béláné?

Drapos Béláné képviselő: igen

Dr. Gábris Emese jegyző: Gergely Béláné?

Gergely Béláné képviselő: igen

Dr. Gábris Emese jegyző: Gergely Zoltán?

Gergely Zoltán polgármester: igen

Dr. Gábris Emese jegyző: Kovácsné Tősér Zsuzsanna?
Kovácsné Tősér Zsuzsanna képviselő: igen

Dr. Gábris Emese jegyző: Dr. Olajos Gyula?

Dr. Olajos Gyula képviselő: igen

Dr. Gábris Emese jegyző: Petró Géza?

Petró Géza képviselő: igen 
Dr. Gábris Emese jegyző: Szerző Csaba?

Szerző Csaba képviselő: igen

A név szerinti szavazás hitelesített névsora a jegyzőkönyv mellékletét képezi. 
Gergely Zoltán polgármester: Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
154/2012.(XII.13.) határozat:
/Folyószámla-hitelkeret módosításáról/
Jászárokszállás Város Önkormányzata a 2012. december 21-én lejáró folyószámla-hitel szerződését (száma: 1-2-12-4500-0260-1), melyet a Képviselő-testület 67/2012. (IV.26.) határozatával fogadott el, Magyarország gazdasági stabilitásáról szóló 2011. évi CXCIV. törvény 48.§-a alapján 2013. június 30-áig meghosszabbítja. Egyidejűleg a hitelkeret összegét 100.000.000 Ft,  azaz Egyszázmillió forintban állapítja meg.
Felelős:   Polgármester
Határidő: 2012. december 21.

Erről értesül: 1./ OTP Bank Nyrt. Dél-Alföldi Régió Szolnok, Szapáry u. 31.

                      2./  Pénzügyi Iroda


          3./  Irattár.

7. napirend: Az iskolák állami fenntartásba vételével kapcsolatos megállapodás jóváhagyása
Gergely Zoltán polgármester: Egy település csak egy szerződést köthet, így benne lesz mindkét iskolai intézmény a szerződésben.
Csomor János Oktatási, Sport és Ügyrendi Bizottság elnöke: Ez a változás mind a Hivatalnak, mind a közoktatási intézménynek nagy feladatokat adott. A Gimnázium Szolnokhoz, az Általános Iskola a jászberényi tankerülethez fog tartozni. A működtetésük itt marad. Számos feladat vár még az intézményekre, vannak aggodalmak a bizonytalanságok miatt. A decemberi fizetés már az államtól érkezik. A bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Összegzésében elmondta, hogy azt javasolja a Bizottság a Testületnek, hogy úgy adjon fölhatalmazást a szerződés aláírására a polgármesternek, ha azt az 1 fő köztisztviselőt is átveszik, aki az iskolákkal kapcsolatos feladatokat végzi. Felkéri a Jegyző Asszonyt a határozati javaslat felolvasására.
Dr. Gábris Emese jegyző: Felolvasta a határozati javaslat szövegét.
Gergely Zoltán polgármester: Szavazásra bocsátotta az említett kiegészítéssel a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
155/2012.(XII.13.) határozat:

/A köznevelési intézmények állami fenntartásba vételével kapcsolatos, a Klebelsberg Intézményfenntartó Központ és Jászárokszállás Város Önkormányzata közötti megállapodás elfogadásáról/

Jászárokszállás Város Önkormányzatának Képviselő-testülete a nemzeti köznevelésről szóló 2011. évi CXC. törvény 74.§-a alapján az alábbi határozatot hozza:

A Képviselő-testület a Széchenyi István Általános Iskola, Óvoda és Zeneiskola, valamint a Deák Ferenc Gimnázium, Közgazdasági és Informatikai Szakközépiskola állami fenntartásba vételével kapcsolatos megállapodás és esetleges aktualizálásának aláírására, valamint a teljességi nyilatkozat megtételére felhatalmazza Gergely Zoltán polgármestert, feltéve, ha a Polgármesteri Hivatal állományából egy fő köztisztviselő átvételre kerül a tankerülethez.
Határidő: 2012. december 15.

Felelős: Polgármester
Erről értesül:     1./Gergely Zoltán polgármester


         

  2./ Dr. Gábris Emese jegyző


          

  3./ Birinyi János tankerületi igazgató 5100 Jászberény, Lehel vezér tér 18.


        

  4./ KIK 1055 Budapest, Szalay u. 10-14.


          

  5./ Irattár.

8. napirend: A Széchenyi István Általános Iskola alapító okiratának módosítása
Dr. Gábris Emese jegyző: A köznevelési feladatot ellátó egyes önkormányzati fenntartású intézmények állami fenntartásba vételéről szóló törvény előírja, hogy az önkormányzatoknak 2013. január 01-jei hatállyal módosítaniuk kell az általuk fenntartott települési önkormányzati és állami feladattá váló köznevelési alapfeladatot egyaránt ellátó többcélú intézmény alapító okiratát. Tehát a Széchenyi István Általános Iskola, Óvoda és Zeneiskola alapító okiratából törölni szükséges az iskolai oktatással, neveléssel összefüggő szakfeladatokat. Erre a törvény hatálybalépésétől számított 10 munkanap van. Az átszervezés során létrejövő intézmény nevének a „Városi Óvoda Jászárokszállás”-t javasoljuk, székhelye a Dobó u. 9/A., telephelye a Lehel úti óvoda lesz. Adószáma, bankszámlaszáma az lesz, amely eddig az iskoláé volt, csak OM azonosítót szükséges igényelni. Az intézmény önállóan működő költségvetési szerv lesz, melynek gazdasági feladatait a Városgondnokság fogja ellátni. Egy pontosítás lett az alapító okiratban a bizottsági ülés óta átvezetve, mégpedig az, hogy a Lehel úti óvodaépület címe 5123 Jászárokszállás, Lehel u. 5., de tulajdoni lap alapján ez Lehel u. 2/a. Ez lett javítva.
Csomor János Oktatási, Sport és Ügyrendi Bizottság elnöke: Az előbbiekben hallott változásokból adódóan került sor a módosításra. A Bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Szavazásra bocsátotta az a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
156/2012.(XII.13.) határozat:

/A Széchenyi István Általános Iskola, Óvoda és Zeneiskola Alapító Okiratának módosításáról/

Jászárokszállás Város Önkormányzatának Képviselő-testülete a Széchenyi István Általános Iskola, Óvoda és Zeneiskola Jászárokszállás Alapító Okiratát (továbbiakban: AO) a helyi önkormányzatokról szóló 1990. évi LXV. törvény 10.§ (1) bekezdés g) pontjában biztosított jogkörében eljárva, a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 2.§ (1) bekezdésében foglalt felhatalmazás alapján az alábbiak szerint módosítja:

1.) Az AO bevezető része helyébe az alábbi rendelkezés lép:

„Jászárokszállás Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvényben (továbbiakban Mötv.) meghatározott feladatainak teljesítése érdekében a Mötv. 13.§ (1) bekezdése, valamint a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 2.§ (1) bekezdésében foglalt felhatalmazás alapján önálló szervezetet alapít az alábbiak szerint:”

2.) Az AO 1./ pontja helyébe az alábbi rendelkezés lép:

„1./ A költségvetési szerv megnevezése:

Városi Óvoda Jászárokszállás

OM azonosító: …....”

3.) Az AO 2./ pontja helyébe az alábbi rendelkezés lép:

„2./ A költségvetési szerv székhelye:

5123 Jászárokszállás, Dobó u. 9/A.”

4.) Az AO 3./ pontja helyébe az alábbi rendelkezés lép:

„3./ A költségvetési szerv telephelyei:

Lehel úti óvodaépület 5123 Jászárokszállás, Lehel u. 2/A.”

5.) Az AO 4./ pontja helyébe az alábbi rendelkezés lép:

„4./ Alapító, fenntartó szerv megnevezése, székhelye:

Jászárokszállás Város Önkormányzatának Képviselő-testülete

5123 Jászárokszállás, Árpád tér 1.

Alapítva: 1999.

Létrehozásáról rendelkező határozat száma: 112/1999. (VII.29.) határozat

Közvetlen jogelődje: Széchenyi István Általános Iskola és Zeneiskola



           

Székhelye: 5123 Jászárokszállás, Köztársaság tér 15.




Széchenyi István Általános Iskola, Óvoda és Zeneiskola





Székhelye: 5123 Jászárokszállás, Köztársaság tér 15.

Fenntartó szerv: Jászárokszállás Város Önkormányzata



   5123 Jászárokszállás, Árpád tér 1.”

6.) Az AO 5./ pontjának címe helyébe az alábbi rendelkezés lép:

5./ A költségvetési szerv irányító szervének megnevezése, székhelye:

7.) Az AO 6./ pontja helyébe a következő rendelkezés lép:

„6./ A költségvetési szerv működési köre, illetékessége: 

Jászárokszállás város közigazgatási területe, melyen belül az óvodai feladatellátási kötelezettség elsősorban a Jászárokszálláson állandó bejelentett lakóhellyel rendelkező, másodlagosan a Jászárokszálláson tartózkodó óvodás korú gyermekekre terjed ki. Ezt meghaladó üres férőhelyeivel az intézmény a nevelési-oktatási intézmények szabad megválasztásának jogát szolgálja, mely az intézményvezető döntési jogkörébe tartozik.”

8.) Az AO 7./ pontja helyébe a következő rendelkezés lép:

„7./ A költségvetési szerv jogállása, besorolása, típusa:

a) A költségvetési szerv jogállása: önálló jogi személy, a MÁK által vezetett törzskönyvi nyilvántartásba történő bejegyzéssel jött létre.

          Törzskönyvi azonosító száma: 413042

          Adószáma: 15413044-1-16

          KSH statisztikai számjele: 15413044-8520-322-16.

b) A költségvetési szerv gazdálkodási besorolása: önállóan működő.

A gazdálkodással kapcsolatos feladatokat a Városgondnokság Jászárokszállás (székhelye: 5123 Jászárokszállás, Deák F. u. 90.) látja el. Az intézményvezető létszám- és bérgazdálkodási jogkörrel nem rendelkezik, a feladatellátáshoz szükséges pénzügyi keretet a Képviselő-testület éves költségvetési rendeletében határozza meg.

Bankszámla rend: bankszámlával rendelkezik.

c) A költségvetési szerv típusa a köznevelési törvény szerint: óvoda.”

9.) Az AO 8./ pontjának 2. mondatában az „intézményigazgató” szövegrész helyébe az „óvodavezető” szövegrész lép.

10.) Az AO 10./ pontja helyébe a következő rendelkezés lép:

„10./ A költségvetési szerv jogszabályban meghatározott közfeladata és alaptevékenysége:

a) Jogszabályban meghatározott közfeladata: 

Óvodai nevelés.

b) Alaptevékenységi szakágazat száma: 


851020 Óvodai nevelés.

A költségvetési szerv alaptevékenysége keretében végzi a vonatkozó jogszabályok alapján:

- három éves kortól a gyermekek óvodai nevelését-oktatását

- a többi gyermekkel együtt foglalkoztatható sajátos nevelési igényű gyermekek óvodai nevelését-oktatását: a szakértői és rehabilitációs bizottság szakvéleménye alapján a többi gyermekkel együtt foglalkoztatható enyhe értelmi fogyatékos, az enyhe fokban testi-mozgásszervi és érzékszervi fogyatékos, több fogyatékosság együttes előfordulása esetén halmozottan fogyatékos gyermekek nevelése-oktatása

-  a beszédhibás, nyelvi kommunikációs zavarral küzdő gyermekek megsegítését

- óvodai intézményi étkeztetést.

A felvehető maximális gyermeklétszám: 320 fő.

c) 2012. január 1-jétől hatályos ágazati besorolási rend szerinti alaptevékenység szakfeladatai:


851011

Óvodai nevelés, ellátás


851012
Sajátos nevelési igényű gyermekek óvodai nevelése, ellátása*


562912
Óvodai intézményi étkeztetés


562917
Munkahelyi étkeztetés


841907
Önkormányzatok elszámolásai a költségvetési szerveikkel


890441 

Rövid időtartamú közfoglalkoztatás

890442
Foglalkoztatást helyettesítő támogatásra jogosultak hosszabb időtartamú közfoglalkoztatása

890443
Egyéb közfoglalkoztatás

* sajátos nevelési igényű (SNI) az a gyermek, tanuló, aki a szakértői és rehabilitációs bizottság szakvéleménye alapján a megismerő funkciók vagy a viselkedés fejlődésének tartós és súlyos rendellenességével (SNI a/-s); továbbá a megismerő funkciók vagy a viselkedés fejlődésének súlyos rendellenességével küzd (SNI b/-s).

d) Vállalkozási tevékenysége: 

A költségvetési szerv vállalkozási tevékenységet nem végez.”

11.) Az AO 11./ pontja helyébe az alábbi rendelkezés lép:

„11./ A költségvetési szerv vezetése:

A költségvetési szerv vezetője az óvodavezető. Vezetési tevékenységében egyszemélyi felelősség terheli az intézmény teljes működéséért. A költségvetési szerv vezetője gyakorolja a munkáltatói jogokat az intézményben dolgozó közalkalmazottak tekintetében.”

12.) Az AO 12./ pontja helyébe az alábbi rendelkezés lép:

„12./ A költségvetési szerv irányításával kapcsolatos, a Képviselő-testületet megillető jogkörök:

az intézmény alapító okiratának módosítása, az intézmény jellegének, szervezeti rendjének megváltoztatása, az intézmény megszüntetése

az intézmény éves költségvetésének megállapítása és jóváhagyása

az intézményvezető tekintetében a munkáltatói jogok (kinevezés, felmentés, fegyelmi jogkör) gyakorlása

A Polgármesteri Hivatalnak, mint felügyeleti szervnek az irányítási jogköre:

- a költségvetési szerv működésének, gazdálkodási tervének, valamint ezek végrehajtásának ellenőrzése.”

13.) Az AO 14./ pontja helyébe az alábbi rendelkezés lép:

„14./ Vagyon feletti rendelkezési jog:

A feladatellátást szolgáló ingatlan és a leltár szerint nyilvántartott tárgyi eszközállomány (ingó vagyon) Jászárokszállás Város Önkormányzatának vagyona. A vagyonnal való gazdálkodás vonatkozásában az Önkormányzat vagyonrendeletében foglaltak szerint kell eljárni. Az intézmény a rendelkezésére bocsátott feladatellátáshoz szükséges ingatlanokat, ingóságokat szabadon használhatja. Az intézmény a rábízott vagyont nem jogosult elidegeníteni. Az intézményt megilleti a használat jogának átengedése abban az esetben, ha nem akadályozza az intézményben folyó nevelő munkát.

A költségvetési szerv az irányító szerv által biztosított pénzeszköz, valamint egyéb bevételei alapján gondoskodik feladatainak ellátásáról. A fenntartási, működési költségeket az évente összeállított, az irányító szerv által jóváhagyott elemi költségvetésben kell előirányozni.”

14.) Az AO módosításai 2013. január 01. napján lépnek hatályba.

15.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 8 napon belül

Erről értesülnek: 1./ Jászárokszállás Város Jegyzője Helyben

 2./ MÁK – a jegyző útján

 3./ Széchenyi István Általános Iskola Helyben

 4./ Oktatási Hivatal 1055 Budapest V., Szalay u. 10-14.

 5./ KIK 1055 Budapest V., Szalay u. 10-14.

 6./ Irattár.
9. napirend: A Városi Óvoda vezetőjének megbízása
Gergely Zoltán polgármester: Létrejött az alapító okiratának elfogadásával egy óvodai egység, ennek vezetőjét kell megbízni. Intézményvezetői magasabb vezetői megbízás a törvény alapján ebben az esetben nyilvános pályázat kiírása nélkül adható. A Széchenyi István Általános Iskola, Óvoda és Zeneiskola átszervezése során létrejövő intézmény, a Városi Óvoda Jászárokszállás vezetésével a jelenlegi intézményegység-vezetőt, Balogh Gyulánét bízzák meg, aki vállalja a feladatot.

Csomor János Oktatási, Sport és Ügyrendi Bizottság elnöke: Az intézményegység-vezető eddig is jól látta el feladatát. Közel 40 éve dolgozik az óvodában. A bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta az a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
157/2012.(XII.13.) határozat:

/A Városi Óvoda Jászárokszállás vezetőjének megbízásáról/

Jászárokszállás Város Önkormányzatának Képviselő-testülete a Városi Óvoda Jászárokszállás (székhelye: 5123 Jászárokszállás, Dobó u. 9/A.) vezetésével (magasabb vezető) a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 2.§ (5) bekezdésében foglalt felhatalmazás alapján 2013. január 01. napjától határozott időre, az óvodavezetői pályázati eljárás eredményes befejezéséig, de legkésőbb 2013. július 31. napjáig megbízza Balogh Gyuláné 5123 Jászárokszállás, Városkert u. 5/A. szám alatti lakost, a Széchenyi István Általános Iskola, Óvoda és Zeneiskiola óvodai intézményegységének jelenlegi vezetőjét.

Az óvodavezető illetménye a közalkalmazottak jogállásáról szóló 1992. évi XXXIII. törvény szerinti bér és 250% magasabb vezetői pótlék.

A Képviselő-testület felhatalmazza a Polgármestert a megbízással kapcsolatos szükséges intézkedések megtételére.

Felelős: polgármester

Határidő: 2013. január 01.

Erről értesülnek: 1./ Széchenyi István Általános Iskola Helyben



    2./ Balogh Gyuláné 5123 Jászárokszállás, Városkert u. 5/A.



    3./ Pénzügyi Iroda Helyben

    4./ Irattár.
10. napirendi pont: Ajándékozási szerződés jóváhagyása
Gergely Zoltán polgármester: Az Önkormányzat több alkalommal is támogatásban részesítette a jászárokszállási Mentőállomást, mely támogatásból különböző mentéstechnikai eszközök, felszerelések kerültek megvásárlásra. Ezen eszközök a Mentőállomás használatában, de az Önkormányzat tulajdonában állnak. Javasolta, hogy ajándékozási szerződéssel ezen eszközök tulajdonjogát ruházzák át az OMSZ-re azzal a kikötéssel, hogy a szerződésben felsorolt eszközök kizárólag a helyi Mentőállomáson használhatóak, másik mentőállomásra nem adhatóak át. 

Petró Géza Pénzügyi és Városfejlesztési Bizottság elnöke: Érdeklődött, hogy a megvásárolt eszközök eddig is meg voltak a Mentőállomásnak vagy a meglévők pótlásáról van szó. A Bizottság tárgyalta a határozati javaslatot, és egyhangúan elfogadta, a Képviselő-testületnek elfogadásra javasolja.
Szerző Csaba képviselő: Ezek az eszközök már rendelkezésre álltak, de elhasználódtak. Azok pótlásáról van szó. A tulajdonjog megszerzésével viszont a javítási költségek az OMSZ-t fogják terhelni.

Gergely Zoltán polgármester: Kérdés, vélemény nem volt. Szavazásra bocsátotta a határozati javaslatot. Megállapította, hogy a Képviselő-testület testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
158/2012.(XII.13.) határozat:

/Az Országos Mentőszolgálattal kötendő ajándékozási szerződés jóváhagyásáról/

Jászárokszállás Város Önkormányzatának Képviselő-testülete megtárgyalta és jóváhagyja az Országos Mentőszolgálattal kötendő, a határozat mellékletét képező, mentéstechnikai eszközök tulajdonjogának átruházásáról szóló ajándékozási szerződést.

A Képviselő-testület felhatalmazza Gergely Zoltán polgármestert a szerződés aláírására.

Határidő: 2012. december 31.

Felelős: polgármester

Erről értesül:  1./ OMSZ 1055 Budapest, Markó u. 22.


           2./ Mentőállomás 5123 Jászárokszállás, Kisfaludy u. 13.

                       3./ Pénzügyi Iroda


           4./ Irattár.

11. napirendi pont: A JTT keretében 2013. évben ellátandó feladatokra vonatkozó szándéknyilatkozat elfogadása
Gergely Zoltán polgármester: A Jászsági Többcélú Társulás Társulási Tanácsa a Társulás 2013. 01.01-től állami finanszírozást nem kap, így a napjai végesek. Csupán az első negyedévnek láthatók a forrásai, ezért kérte a Társulás, hogy a Társulás tagönkormányzatai 2012. december 31-ig foglalják szándéknyilatkozatba a Társulás keretében 2013. évben is ellátandó feladatok körét.
Csomor János Oktatási, Sport és Ügyrendi Bizottság elnöke: Látnak arra lehetőséget, hogy az említett időpontig el fogja tudni végezni a feladatait, ahogy eddig is tette. A későbbiekben viszont újra kell majd gondolni. A Bizottság tárgyalta, és egyhangúan elfogadta, a Képviselő-testületnek elfogadásra javasolja.
Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta az a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
159/2012.(XII.13.) határozat:

/A Jászsági Többcélú Társulás keretében 2013. évben ellátandó feladatokra vonatkozó szándéknyilatkozat elfogadásáról/

1.) Jászárokszállás Város Önkormányzatának Képviselő-testülete szándékát fejezi ki, hogy 2013. évben az alábbi feladatokat kívánja a Jászsági Többcélú Társulás keretében ellátni, illetve elláttatni:

	2013. évben a Jászsági Többcélú Társulás keretében ellátandó feladatok
	2013. június 30-ig
	2013. július 01-től

	 oktatás és nevelés;
	
	

	azon belül:
	óvodai nevelés 
	
	

	szociális és gyermekjóléti ellátás;
	
	

	azon belül:
	közösségi pszichiátriai ellátás
	
	

	
	támogató szolgáltatás
	X
	X

	
	családsegítés
	
	

	
	 gyermekjóléti szolgáltatás
	
	

	
	jelzőrendszeres házi segítségnyújtás
	X
	X

	 belső ellenőrzés
	X
	X

	 térségi területfejlesztés, közös pályázatok bonyolítása,
	X
	X

	közművelődés, közgyűjteményi tevékenység 
	
	

	azon belül: -  Esélykülönbséget mérséklő kulturális vidékfejlesztés elősegítése 
	- közkincs kerekasztal működtetése
	
	

	
	- kistérségi közművelődési referens alkalmazása (fenntartási kötelezettség 2013. aug. 31. )
	
	

	közösségi közlekedés szervezésében való közreműködés (megvalósítás és elszámolás végső határideje 2013. I. félév vége)
	X
	X

	egészségügyi ellátás;
	
	

	környezet- és természetvédelem, valamint hulladékkezelés,
	
	

	gazdaság- és turizmusfejlesztés, valamint idegenforgalom,
	
	

	Egyéb ………. 
	
	


2.) Jászárokszállás Város Önkormányzatának Képviselő-testülete a 109/2012. (XI.20.)  társulási határozat 3.) pontjában foglalt döntés alapján tudomásul veszi, hogy a Jászsági Többcélú Társulás munkaszervezeti feladatainak ellátása érdekében a Társulás munkaszervezete a jelenlegi formában 2013. március 31-ig működik tovább, mely működtetés fedezetéül a tagönkormányzatok befizetései szolgálnak.

Határidő: 
folyamatos

Felelős: 
Gergely Zoltán polgármester

3.) A Képviselő-testület tagjai felkérik Dr. Gábris Emese jegyzőt, hogy a 109/2012. (XI.20.) társulási határozat 1.) pontja alapján a jelen döntésről haladéktalanul tájékoztassa a Jászsági Többcélú Társulás Titkárságát a jelen határozat kivonatának eredeti példányban való megküldésével.

Határidő: 
2012. december 31.

Felelős: 
Dr. Gábris Emese jegyző.

Erről értesülnek:

1. Gergely Zoltán polgármester

2. Dr. Gábris Emese jegyző

3. Jász-Nagykun-Szolnok Megyei Kormányhivatal, Szolnok

4. Jászsági Többcélú Társulás Titkársága, Jászberény

5. Irattár.

12. napirendi pont:  A Jászsági Többcélú Társulás Társulási Megállapodásának módosítása
Gergely Zoltán polgármester: Az oktatás, mint feladat kikerült a Társulás tevékenységi köréből. A pedagógiai szolgálat is kikerül, erre a törvény is lehetőséget ad, helyére Jászberény, mint székhely önkormányzat lép be és fogja finanszírozni a dologi kiadásokat.
Csomor János Oktatási, Sport és Ügyrendi Bizottság elnöke: A bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta az a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
160/2012.(XII.13.) határozat:

/A Jászsági Többcélú Társulás módosításokkal egységes szerkezetbe foglalt Társulási Megállapodásának elfogadásáról/

Jászárokszállás Város Önkormányzatának Képviselő-testülete a Jászsági Többcélú Társulás Társulási Megállapodásának módosítását és a módosításokkal egységes szerkezetbe foglalt Társulási Megállapodást a Társulás 2012. december 11. napján hozott 123/2012. (XII.11.) határozatával jóváhagyott tartalommal elfogadja és jóváhagyja.

A Képviselő-testület felhatalmazza a Polgármestert a Társulási Megállapodás aláírására.

Határidő: 2012. december 15.

Felelős: polgármester.

Erről értesülnek: 1./ Jászsági Többcélú Társulás Titkársága 5100 Jászberény, Szabadság tér 16. 

 

    2./ Irattár.
13. napirendi pont: A Jászsági Többcélú Társulás létszámcsökkentése kapcsán felajánlható álláshelyekről
Gergely Zoltán polgármester: A Jászsági Többcélú Társulásnál több mint 440 fő dolgozik, abból közel 280 főt vesznek át a KIK-hez az oktatás teréről, azonban így is sok embernek kérdésessé válik a munkahelye. A létszámcsökkentés miatt a Társulás kérdezi, hogy az Önkormányzatnál tudnak-e munkát adni a létszámcsökkentés miatt munka nélkül maradóknak. Sajnálatát fejezi ki, de nincs rá lehetőség. Bizottságok nem tárgyalták. Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
161/2012.(XII.13.) határozat:

/A Jászsági Többcélú Társulás 2013. évi létszámcsökkentési intézkedéseiről/

Jászárokszállás Város Önkormányzatának Képviselő-testülete a jelen határozattal igazolja, hogy a Jászsági Többcélú Társulás Titkárságánál létszámcsökkentéssel érintett álláshelyen foglalkoztatottak foglalkoztatására az Önkormányzat Polgármesteri Hivatalában, továbbá költségvetési szerveinél a meglévő üres álláshelyeken, az előreláthatólag megüresedő álláshelyeken vagy a tervezett új álláshelyeken, illetve szervezeti változás, feladatátadás következtében az Önkormányzat fenntartói körébe tartozó munkáltatóknál nincs felajánlható álláslehetőség.
Határidő: 2012. december 15.

Felelős: polgármester, jegyző

Erről értesülnek:  1./ Jászsági Többcélú Társulás Titkársága 5100 Jászberény, Szabadság tér 16. 

     2./ Irattár.

14. napirendi pont:  A JNSZM-i Önkormányzattal kötendő együttműködési megállapodás jóváhagyása
Gergely Zoltán polgármester: A megyei önkormányzatok egyik legfontosabb jelenlegi és jövőbeni szakmai feladata a következő, 2014-2020. közötti Európai Uniós fejlesztési ciklusra való felkészülés és annak végrehajtásában, megvalósításában való aktív közreműködés. Ehhez egy tanulmányt rendelt meg a megyei önkrmányzat, az ebből a Jászárokszállásra eső rész kb. 92.000,- Ft. Közösen keresnek lehetőséget megvalósítható feladatokra a következő tervezési ciklusban.
Petró Géza Pénzügyi és Városfejlesztési Bizottság elnöke: Megerősíti, hogy 91.600- Ft-ról van szó. A bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta az a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
162/2012.(XII.13.) határozat:

/A Jász-Nagykun-Szolnok Megyei Önkormányzattal kötendő, a 2014-2020-as Európai Uniós fejlesztési ciklus megalapozására irányuló együttműködési megállapodás jóváhagyásáról/

Jászárokszállás Város Önkormányzatának Képviselő-testülete a Jász-Nagykun-Szolnok Megyei Önkormányzattal kötendő, a 2014-2020-as Európai Uniós fejlesztési ciklus megalapozására irányuló, a határozat mellékletét képező együttműködési megállapodást jóváhagyja.

A Képviselő-testület az együttműködési megállapodásban szereplő előtanulmányok költségeihez lakosságarányosan a 25%-os fedezetet, összesen 91.600,-Ft, azaz Kilencvenegyezer-hatszáz forint összegben a 2012. évi költségvetés tartalékalapja terhére biztosítja.

Egyidejűleg a Képviselő-testület felhatalmazza Gergely Zoltán polgármestert az együttműködési megállapodás aláírására.

Felelős: polgármester

Határidő: 2012. december 31., illetve folyamatosan.

Erről értesül: 1./ JNSZM-i Önkormányzati Hivatal Térségfejlesztési és Külügyi Iroda 5001 

     Szolnok, Kossuth L. út 2.

                        2./ Pénzügyi Iroda


            3./ Irattár.

15. napirendi pont: Orvosi szerződések felülvizsgálata
Gergely Zoltán polgármester: Az orvosi szerződéseket egy jogszabályi változás miatt fölül kell vizsgálni. Ennek a fölülvizsgálatára testületi határozatot kell hozni. Átadja a szót Dr.Olajos Gyula képviselőnek.
Dr. Olajos Gyula képiselő: A központi jogalkotó akarata alapján kell most felülvizsgálni a szerződéseket. A jogszabály előírja bizonyos paraméterek teljesülését. A jogszabályi változást kell átültetni a helyi gyakorlatba.
Gergely Béláné képviselő kiment a teremből 14óra 35 perckor.
Dr. Gábris Emese jegyző: A törvény felsorolja a feladatellátási szerződések kötelező tartalmi elemeit, amelyek egy része az Önkormányzat és a háziorvosok, fogorvosok között fennálló szerződésekben nem szerepel. A szerződéseket 2012. december 31-ig módosítani szükséges. Egyik ilyen a kártalanítás mértékének meghatározása, amely jogszabály alapján került meghatározásra.
Petró Géza Pénzügyi és Városfejlesztési Bizottság elnöke: A bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:
163/2012.(XII.13.) határozat:

/A háziorvosi, házi gyermekorvosi és fogorvosi feladatellátási szerződések módosításához való hozzájárulásról/

Jászárokszállás Város Önkormányzatának Képviselő-testülete hozzájárul az önálló orvosi tevékenységről szóló 2000. évi II. törvény (továbbiakban Öotv.) 2/B.§-ának megfelelő tartalmú, az Önkormányzat és a háziorvosok, házi gyermekorvos és a fogorvosok között fennálló feladatellátási szerződések módosításához, illetve, ha a módosítás nem lehetséges, a szerződéseknek az Öotv-ben és a hatályos jogszabályokban foglaltaknak megfelelő újrakötéséhez.

A Képviselő-testület a körzetmódosítás miatt bekövetkezett, a háziorvost ért kár esetén a kártalanítás mértékét a körzetből kikerült betegek arányában állapítja meg, a praxis éves finanszírozására vetítve. Ha év közben történik a változás, akkor a változást megelőző naptári év finanszírozását kell alapul venni. A kártalanítás kifizetésének határideje a körzetmódosítást követő hónap 15. napja.

A Képviselő-testület felhatalmazza Gergely Zoltán polgármestert a módosított szerződések aláírására.

Határidő: 2012. december 31.

Felelős: polgármester

Erről értesül:  1./ Jászárokszállás Város Jegyzője és általa az érintett orvosok

                       2./ Pénzügyi Iroda


           3./ Irattár.

16. napirendi pont: A 144/2012. (XI.22.) határozat visszavonása és a Jászvidék című havilap árának, a hirdetési díjaknak, valamint a főszerkesztő megbízási díjának megállapítása
Szabóné Hegedűs Zsuzsanna pénzügyi irodavezető: A 2012. november 22-i testületi ülésen határozatban döntött a Képviselő-testület a Jászvidék című havilap árának, a hirdetési díjaknak és a főszerkesztő megbízási díjának megállapításáról. Ezen díjak ÁFA-san kerültek meghatározásra, viszont a Jászvidék kiadásáért, szerkesztéséért felelős Városi Könyvtár ÁFA-t nem számolhat el, ezért a díjakat ÁFA-mentesen kell megállapítani.

Petró Géza Pénzügyi és Városfejlesztési Bizottság elnöke: A Bizottság tárgyalta a  határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta az a határozati javaslatot. Megállapította, hogy a Képviselő-testület 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:
164/2012.(XII.13.) határozat:

/A 144/2012. (XI.22.) határozat visszavonásáról és a Jászvidék című havilap árának, a hirdetési díjaknak, valamint a főszerkesztő megbízási díjának megállapításáról/

1.) Jászárokszállás Város Önkormányzatának Képviselő-testülete a Jászvidék című havilap árának, a hirdetési díjaknak, valamint a főszerkesztő megbízási díjának megállapításáról szóló 144/2012. (XI.22.) határozatát visszavonja.

2.) Egyidejűleg a Képviselő-testület a Jászvidék című havilap árát 2013. január 01. napjától példányonként 115,-Ft-ban állapítja meg. A Városi Könyvtár a terjesztési feladatokra külön szerződést köt a terjesztőkkel.

3.) A hirdetések díjai 2013. január 01. napjától:

Állandó folyamatos hirdetők:

60 X 85-ös
  6.800,-Ft

85 X 110-es
12.500,-Ft

Alkalmi hirdetők:

40 X 85-ös
  4.700,-Ft 

60 X 85-ös
  7.600,-Ft

85 X 110-es
14.000,-Ft


A naptáros hirdetések díja:

50 X 70 mm-es
17.000,-Ft

50 X 120 mm-es
33.000,-Ft

110 X 80 mm-es
37.000,-Ft.

A közlemények megjelentetése a fenti méretekben történik térítés ellenében, kivétel: köszönetnyilvánítás (40 X 85-ös), önkormányzati tájékoztatás, orvosi és gyógyszertári tájékoztató, kormányzati tájékoztatás.

Az átlagostól eltérő megjelentetés esetén a díj megállapítása egyedi megegyezéssel a díjtételben szereplő tételekből számolva történik.

A hirdetés díját a hirdetés feladásakor előre kell kifizetni.

4.) A főszerkesztő megbízási díja a 2013. évben: 59.690,-Ft, azaz Ötvenkilencezer-hatszázkilencven forint.

A megbízási díj megfizetésére csak kifizetésre alkalmas számla ellenében, átutalással kerülhet sor.

5.) A hirdetés szervezőjének a hirdetési díj 20%-a számla ellenében jutalékként elszámolható minden hirdetés után. A jutalék kifizetésének feltétele: a hirdetés szervezőjének számlával vagy egyéb hivatalos formában igazolnia kell, hogy az általa felvett hirdetések díját a hirdetés feladásakor a hirdető kifizette.

6.) A terjesztés díja 15,-Ft / példány.

Felelős: Városi Könyvtár vezetője

Határidő: 2013. január 01-től kezdődően folyamatosan.

Erről értesül: 1./ Városi Könyvtár 5123 Jászárokszállás, Köztársaság tér 1.

                      2./ André Béla (főszerkesztő) 5123 Jászárokszállás, Gagarin u. 1.


          3./ Pénzügyi Iroda


          4./ Irattár.
Gergely Béláné képviselő visszaérkezett a terembe 14 óra 45 perckor.
17. napirendi pont: Strand közbeszerzési eljárásának lezárása
Gergely Zoltán polgármester: Megfelelő pályázat hiányában úgy döntöttek, hogy a város önerőből újítja fel a strand termálmedencéjét. Közbeszerzési eljárás került kiírásra, ketten pályáztak. A közbeszerzési eljárásban a rendelkezésre álló fedezet mértéke: 68 739 272,- Ft + ÁFA. Az ÉPKOMPLEX Kft.-től 77 785 717,- Ft + ÁFA, a SZOLTISZ Ipari Szolgáltató és Kereskedelmi Kft-től 74 686 542,- Ft + ÁFA ajánlatot kaptak. A Bíráló Bizottság a fentiekre figyelemmel javasolja, hogy a döntéshozó az eljárás nyertesének a SZOLTISZ Ipari Szolgáltató és Kereskedelmi Kft-t hirdesse ki. Reményei szerint tavaszra készen lesz a termálmedence. „A jászárokszállási strandfürdő termálmedence és WC blokk korszerűsítése” elnevezésű közbeszerzési eljárás keretében a Bíráló Bizottság javaslatát figyelembe véve javasolta a Képviselő-testület felé a közbeszerzési eljárásban rendelkezésre álló fedezet összegét, 68.739.272,- HUF + ÁFA-t emeljék meg 74.686.542,- HUF + ÁFA, összegre.

Petró Géza Pénzügyi és Városfejlesztési Bizottság elnöke: A Bizottság tárgyalta mindkét határozati javaslatot, és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Kérdés, vélemény nincs. Szavazásra bocsátotta a „Jászárokszállási strandfürdő termálmedence és WC blokk korszerűsítése” tárgyú közbeszerzési eljárásban a fedezet megemeléséről szóló határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
165/2012.(XII.13.) határozat:

/A „Jászárokszállási strandfürdő termálmedence és WC blokk korszerűsítése” tárgyú közbeszerzési eljárásban a fedezet megemeléséről/
Jászárokszállás Város Önkormányzata által kiírt „A jászárokszállási strandfürdő termálmedence és WC blokk korszerűsítése” (K.É 16750/2012.) elnevezésű, a Kbt. 121.§ (1) bekezdés b) pontja szerinti közbeszerzési eljárás keretében a Bíráló Bizottság javaslatát figyelembe véve a Képviselő-testület a közbeszerzési eljárásban rendelkezésre álló fedezet összegét, 68.739.272,- HUF + ÁFA-t megemeli 74.686.542,- HUF + ÁFA, azaz Hetvennégymillió-hatszáznyolcvanhatezer-ötszáznegyvenkettő forint + általános forgalmi adó összegre.

Határidő: azonnal

Felelős: Gergely Zoltán polgármester

Erről értesül: 1./ Műszaki Iroda


          2./ Pénzügyi Iroda


          3./ Irattár.

Gergely Zoltán polgármester: Névszerinti szavazásra bocsátotta  A „Jászárokszállási strandfürdő termálmedence és WC blokk korszerűsítése” tárgyú közbeszerzési eljárásban a bíráló bizottsági döntés jóváhagyásáról, a nyertes ajánlattevő meghatározásáról szóló  határozati javaslatot. 
Dr. Gábris Emese jegyző: Csomor János?

Csomor János képviselő: igen

Dr. Gábris Emese jegyző: Csőke István?

Csőke István képviselő: igen

Dr. Gábris Emese jegyző: Drapos Béláné?

Drapos Béláné képviselő: igen

Dr. Gábris Emese jegyző: Gergely Béláné?

Gergely Béláné képviselő: igen

Dr. Gábris Emese jegyző: Gergely Zoltán?

Gergely Zoltán polgármester: igen

Dr. Gábris Emese jegyző: Kovácsné Tősér Zsuzsanna?
Kovácsné Tősér Zsuzsanna képviselő: igen

Dr. Gábris Emese jegyző: Dr. Olajos Gyula?

Dr. Olajos Gyula képviselő: igen

Dr. Gábris Emese jegyző: Petró Géza?

Petró Géza képviselő: igen 
Dr. Gábris Emese jegyző: Szerző Csaba?

Szerző Csaba képviselő: igen

A név szerinti szavazás hitelesített névsora a jegyzőkönyv mellékletét képezi. 
Gergely Zoltán polgármester: Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
166/2012.(XII.13.) határozat:

/A „Jászárokszállási strandfürdő termálmedence és WC blokk korszerűsítése” tárgyú közbeszerzési eljárásban a bíráló bizottsági döntés jóváhagyásáról, a nyertes ajánlattevő meghatározásáról/

Jászárokszállás Város Önkormányzata által kiírt „A jászárokszállási strandfürdő termálmedence és WC blokk korszerűsítése” (K.É 16750/2012.) elnevezésű, a Kbt. 121.§ (1) bekezdés b) pontja szerinti közbeszerzési eljárás keretében a Bíráló Bizottság javaslatát figyelembe véve a Képviselő-testület megállapítja, hogy az eljárásban érvénytelen ajánlat nem érkezett. 

A két érvényes ajánlat közül a Képviselő-testület nyertes ajánlattevőként a SZOLTISZ Ipari Szolgáltató és Kereskedelmi Kft. (5000 Szolnok, Dózsa Gy. u. 5.) ajánlattevőt hirdeti ki; a nyertes ajánlatot követő legkedvezőbb ajánlatot tevőként pedig az ÉPKOMPLEX Kft-t (2100 Gödöllő, Rét u. 37.).

Egyidejűleg a Képviselő-testület felhatalmazza a polgármestert a nyertes ajánlattevővel kötendő vállalkozási szerződés aláírására.

Határidő: értelemszerűen

Felelős: Gergely Zoltán polgármester

Erről értesül: 1./ SZOLTISZ Kft. 5000 Szolnok, Dózsa Gy. u. 5.


          2./ ÉPKOMPLEX Kft. 2100 Gödöllő, Rét u. 37.


          3./ Műszaki Iroda


          4./ Pénzügyi Iroda


          5./ Irattár
18. napirendi pont: Közterület átminősítése és kijelölése eladásra
Gergely Zoltán polgármester: Felkéri Bakainé Magyari Melinda műszaki irodavezetőt, tegye meg beajánlását.

Bakainé Magyari Melinda műszaki irodavezető: Jászárokszállás Város Önkormányzata tulajdonát képezi a jászárokszállási 1462 hrsz-ú, 578 m2 nagyságú közterület. A közterület a Malom utca, Örsi utca és Örsi utca 1. szám alatti ingatlan által határolt területén fekszik. Az ingatlant értékbecslővel felértékeltettük, aki annak forgalmi értékét 800,-Ft + ÁFA/m2 összegben állapította meg, melyet a leendő vevő előzetesen elfogadott. Az ingatlan közterület jellege miatt a város törzsvagyonát képezi, ezért jelenleg forgalomképtelen, így eladás előtt földhivatali eljárásban beépítetlen terület művelési ágra kell átminősíteni. 
Gergely Zoltán polgármester: Ha a szomszéd írásbeli nyilatkozata megérkezik, akkor folytatható az eljárás. Természetesen meghirdetésre kerül, több pályázó esetén licitálással dől el a nyertes.
Petró Géza Pénzügyi és Városfejlesztési Bizottság elnöke: Az átminősítést és a kijelölést eladásra a  Bizottság tárgyalta, és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
167/2012.(XII.13.) határozat:

/Jászárokszállás Város Önkormányzata tulajdonában lévő 1462 hrsz-ú ingatlan átminősítése és kijelölése eladásra/

Jászárokszállás Város Önkormányzatának Képviselő-testülete az Önkormányzat tulajdonában lévő 1462 hrsz-ú kivett közterület eladásának előkészítésével összefüggésben hozzájárul az ingatlan művelési ágának beépítetlen terület művelési ágra történő átminősítéséhez és felhatalmazza a polgármestert a földhivatalnál történő eljárással kapcsolatos intézkedések megtételére.

A Képviselő-testület egyidejűleg az ingatlant kijelöli eladásra és megbízza a polgármestert az ingatlan szükség szerinti, helyben szokásos módon és helyen történő meghirdetésével.


Határidő: folyamatos

Felelős: polgármester

Erről értesül:  1./ Műszaki Iroda

                       2./ Pénzügyi Iroda


           3./ Irattár.
19. napirendi pont: A Petőfi Művelődési Ház termeinek elnevezése
 Gergely Zoltán polgármester: A Petőfi Művelődési Ház nagyterme az idei augusztus 20-i ünnepség keretében Fekete László kántorról lett elnevezve.  Ezt célszerű testületi határozatban is megerősíteni. Ezt a folyamatot egy Jászvidékben megjelent cikk is felgyorsította.
 Javaslatot tettek továbbá a Művelődési Ház büfétermének Tősér Béla helyi születésű festőművészről, a másik termének pedig Kaszab Anna színésznőről való elnevezésére.

Petró Géza Pénzügyi és Városfejlesztési Bizottság elnöke: A  Bizottság tárgyalta a határozati javaslatot, az elhangzott nevekkel egyetértve egyhangúan elfogadta, a Képviselő-testületnek elfogadásra javasolja. Egyben javasolja, hogy a Városi Könyvtár elnevezésére kérjenek javaslatokat a civil szervezetekről.
Gergely Zoltán polgármester: A megkeresés jövőre meg fog történni, év közepe felé visszatérnek az ötlet megvalósítására. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
168/2012.(XII.13.) határozat:

/A Petőfi Művelődési Ház termeinek elnevezéséről/
Jászárokszállás Város Önkormányzatának Képviselő-testülete a Petőfi Művelődési Ház felsorolt termeit helyi születésű, illetve kötődésű neves személyekről az alábbiak szerint nevezi el:

- nagyterem: Fekete László Jászárokszállás egykori kántora

- büféterem: Tősér Béla jászárokszállási születésű festőművész

- hátsó terem: Kaszab Anna jászárokszállási születésű színésznő.

Határidő: értelemszerűen

Felelős: Művelődési Ház igazgatója
Erről értesül:  1./ Petőfi Művelődési Ház


           2./ Irattár.
20. napirendi pont: Nagy Alexandra „Hátrányos Helyzetű Tanulók Arany János Tehetséggondozó Programjában” való részvételének támogatása

Gergely Zoltán polgármester: Nagy Alexandra „Hátrányos Helyzetű Tanulók Arany János Tehetséggondozó Programjában” pályázatot kíván beadni, melyben az Önkormányzat támogatását kéri. Átadja a szót Dr. Gábris Emese jegyzőnek.
Dr. Gábris Emese jegyző: Az Emberi Erőforrások Minisztériuma pályázatot hirdetett nyolcadik évfolyamos tanulóknak. A program célja, hogy segítse a hátrányos helyzetű, tehetséges diákok továbbtanulását, akik kijelölt iskolákba nyerhetnek felvételt, ahol speciális program alapján készülhetnek fel a felsőoktatásra. Valamennyien kollégisták lesznek. Nagy Alexandra jó képességű, tanulmányi versenyeken rendszeresen részt vevő, és jó eredményeket elérő; a Csányi Alapítvány által is támogatott, sportban és táncokban is jeleskedő tanulója az iskolának, azonban szerény anyagi körülmények között nevelkedik családjában. A szolnoki Varga Katalin Gimnáziumot jelölte meg első helyen. Ahhoz, hogy ebben a programban pályázni tudjon az Önkormányzatnak támogatnia kell. Az Önkormányzat egy elviekben való támogatásra tesz javaslatot.
Petró Géza Pénzügyi és Városfejlesztési Bizottság elnöke: Az erkölcsi támogatással egyetértve a  bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Csomor János Oktatási, Sport és Ügyrendi Bizottság elnöke: A Bizottság tárgyalta a határozati javaslatot és egyhangúan elfogadta, a Képviselő-testületnek elfogadásra javasolja.
Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
169/2012.(XII.13.) határozat:

/Nagy Alexandra „Hátrányos Helyzetű Tanulók Arany János Tehetséggondozó Programjában” való részvételének támogatásáról/

Jászárokszállás Város Önkormányzatának Képviselő-testülete benyújtja pályázatát a „Hátrányos Helyzetű Tanulók Arany János Tehetséggondozó Programjában” való részvételre.

A Képviselő-testület támogatja, hogy Nagy Alexandra nyolcadik évfolyamos tanuló (anyja neve: Hajdu Mária Manuela) Jászárokszállás település képviseletében részt vegyen a Hátrányos Helyzetű Tanulók Arany János Tehetséggondozó Programjában.

Az Önkormányzat elviekben támogatja a tanulót, anyagi támogatást nem tud nyújtani számára. 

A Képviselő-testület felkéri a polgármestert, hogy a pályázatot − a határozattal együtt − határidőre a tanuló által az első helyen kiválasztott középiskola részére küldje meg.

Határidő: azonnal

Felelős: Gergely Zoltán polgármester, Hatósági Iroda

Erről értesül: 1./ Hatósági Iroda és általa az érintettek


          2./ Irattár.
21. napirendi pont: „MACI” Alapítványi Óvoda támogatása
Gergely Zoltán polgármester: A „MACI” Alapítványi Óvoda támogatási kérelemmel fordult az Önkormányzathoz, melyben előadta, hogy a „MACI” Alapítvány 1993. óta működik Jászberényben. Sajnos jelentősen csökkent az egyéb bevételek mellett az állami támogatás, a kiadások viszont folyamatos emelkedést mutatnak. Gyermekenként 80.000,- Ft-támogatást kérnek, településünkről 3 sajátos nevelési igényű gyermek ellátása, fejlesztése is az intézményben történik. Ezzel az összeggel biztosítottnak látszik az óvoda első féléves működése.
Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
170/2012.(XII.13.) határozat:

/A „MACI” Alapítványi Óvoda, Fejlesztő Iskola és Egységes Pedagógiai Szakszolgálat támogatásáról/

Jászárokszállás Város Önkormányzatának Képviselő-testülete a 2012. évi költségvetés tartalékalapjának terhére támogatást nyújt a „MACI” Alapítványi Óvoda, Fejlesztő Iskola és Egységes Pedagógiai Szakszolgálatnak a jászárokszállási lakóhelyű sajátos nevelési igényű gyermekek ellátása, fejlesztése céljából gyermekenként 80.000,- Ft, összesen 240.000,-Ft, azaz Kettőszáznegyvenezer forint összegben.

Az intézmény a támogatás összegének rendeltetésszerű felhasználásáról 2012. december 31. napjáig az Önkormányzat felé elszámolni köteles.

A Képviselő-testület felhatalmazza a polgármestert a szükséges intézkedések megtételére.

Határidő: 2012. december 31.

Felelős: polgármester

Erről értesül:  1./ „MACI” Alapítványi Óvoda 5100 Jászberény, Gorjanc I. sétány 1.

                       2./ Pénzügyi Iroda


           3./ Irattár.

22. napirendi pont: Jászárokszállási Szentháromság Római Katolikus Plébánia támogatása
Gergely Zoltán polgármester: Felkéri Drapos Béláné alpolgármestert a napirendi pont beajánlására.
Drapos Bélánét alpolgármester: Minden évben az általános iskolai alsós és felső tagozatos tanulók részére a hitoktató segítségével rajzpályázatot hirdet karácsonnyal kapcsolatos témában a Jászárokszállási Szentháromság Római Katolikus Plébánia. A beérkezett pályaművekből kiállítást szerveznek a templomban. Ennek a díjazására javasol 25.000,- Ft támogatást.
Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

171/2012.(XII.13.) határozat:

/Jászárokszállási Szentháromság Római Katolikus Plébánia támogatásáról/

Jászárokszállás Város Önkormányzatának Képviselő-testülete a tartalékalap terhére az egyházközösség által meghirdetett rajzpályázatot 25.000,- Ft, azaz Huszonötezer forint összegű támogatásban részesíti. 

A Képviselő-testület felhatalmazza a polgármestert a szükséges intézkedések megtételére.

Határidő: azonnal

Felelős: Polgármester
Erről értesül: 

1./Jászárokszállási Szentháromság Római Katolikus Plébánia


          

2./ Pénzügyi Iroda Helyben


          

3./ Irattár.

23. napirendi pont: JVSE támogatása
Gergely Zoltán polgármester: A Jászárokszállási Városi Sportegyesület kérelemmel fordult az Önkormányzathoz, melyben támogatást kérnek, hogy a rossz mosógépük kicserélését meg tudják valósítani. Javasolta egy mosógép beszerzésének támogását maximum 70.000,-Ft összeghatárig.

Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

172/2012.(XII.13.) határozat:

/A Jászárokszállási Városi Sportegyesület támogatásáról mosógép beszerzéséhez/

Jászárokszállás Város Önkormányzatának Képviselő-testülete a 2012. évi költségvetés tartalékalapjának terhére támogatást nyújt a Jászárokszállási Városi Sportegyesületnek (továbbiakban JVSE) 1 darab mosógép beszerzéséhez maximum 70.000,-Ft, azaz Hetvenezer forint összeghatárig.

A JVSE a támogatás összegének rendeltetésszerű felhasználásáról 2012. december 20. napjáig az Önkormányzat felé elszámolni köteles az alábbi módon: a számla eredeti példányára a JVSE rávezeti: „Felhasználva Jászárokszállás Város Önkormányzata …./2012. (XII.13.) határozatában biztosított támogatás terhére.”. Az így záradékolt számla eredeti példányának megküldésével számol el a JVSE az Önkormányzat felé.

A Képviselő-testület felhatalmazza a polgármestert a szükséges intézkedések megtételére.

Határidő: 2012. december 20.

Felelős: polgármester

Erről értesül:  1./ JVSE

                       2./ Pénzügyi Iroda


           3./ Irattár.
24. napirendi pont: A fogorvosi rendelő épület felújítására pályázat benyújtása
Gergely Zoltán polgármester: Felkéri Bakainé Magyari Melinda műszaki irodavezetőt, tegye meg beajánlását.

Bakainé Magyari Melinda műszaki irodavezető: A Nemzeti Fejlesztési Ügynökség pályázatot hirdetett a régió települési önkormányzatai számára az egészségügyi alapellátás, egészségházak és járóbeteg-szakellátás fejlesztésére. Az Önkormányzat pályázatának célja a fogorvosi rendelő épületének teljes felújítása, amely magában foglalja akadálymentesítését, szigetelését, nyílászárók és tetőhéjazat cseréjét, valamint fűtés- és világításkorszerűsítést. Továbbá a beruházás célja az épület emeleti részén védőnői szolgálat, valamint rehabilitációs és egészségmegőrző pont kialakítása. A támogatás általános mértéke a fejlesztés bekerülési költségének 100 %-a, de maximum 60 millió Ft.  Vissza nem térítendő támogatás. A pályázat bekerülési összege 85.595.093,- Ft. Az Önkormányzat 25.595.093,- Ft saját forrást biztosít költségvetésének terhére.

Gergely Zoltán polgármester: A Magyar Pályázatíró Irodát tervezik megbízni a pályázat elkészítésével. A pályázat benyújtási határideje: 2012. december 31.
Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Kovácsné Tősér Zsuzsanna képviselő: Érdeklődik, hogy él-e még az a korábbi elképzelés, hogy a családsegítő szolgálat helyet cserél a fogorvosi rendelővel.

Gergely Zoltán polgármester: Ez a pályázat egészségügyi alapellátás, egészségházak és járóbeteg-szakellátás fejlesztésére, azok akadálymentesítésére szolgál. A csere így aktualitását vesztette. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

173/2012.(XII.13.) határozat:

/A fogorvosi rendelő épület felújítására pályázat benyújtásáról/

Jászárokszállás Város Önkormányzata pályázatot nyújt be a Nemzeti Fejlesztési Ügynökség (továbbiakban: NFÜ) által a régió települési önkormányzatai számára az Észak-Alföldi Operatív Program keretében meghirdetett egészségügyi alapellátás, egészségházak és járóbeteg-szakellátás fejlesztésére (ÉAOP-4.1.2/A-12).

Jászárokszállás Város Önkormányzata pályázatának célja a fogorvosi rendelő épületének teljes felújítása, amely magában foglalja az épület akadálymentesítését, szigetelését, nyílászárók és tetőhéjazat cseréjét, valamint fűtés- és világítás korszerűsítést. Továbbá a beruházás célja az épület emeleti részén védőnői szolgálat, valamint rehabilitációs és egészségmegőrző pont kialakítása.

Az Önkormányzat a 85.595.093 Ft-tal előirányzott fejlesztés megvalósulási költségéhez 25.595.093 Ft-ot, azaz Huszonötmillió-ötszázkilencvenötezer-kilencvenhárom forintot saját forrásként a város költségvetésében biztosít a következők szerint:

Források:

- A pályázaton elnyerhető támogatás:                        70 %                                60.000.000 Ft

- Saját forrás                                                               30 %                                25.595.093 Ft

Források összesen:                                                  100%                                85.595.093 Ft

Jászárokszállás Város Önkormányzata költségvetése terhére biztosítja a pályázatban megjelölt beruházás megvalósításához szükséges 25.595.093 Ft önerőt.

A Képviselő-testület felhatalmazza a polgármestert a pályázat benyújtására, valamint a pályázati kiírásban szereplő nyilatkozatok aláírására.

Határidő: 2012. december 31.

Felelős:  Polgármester

Erről értesül: 1./ Pénzügyi Iroda


          2./ Műszaki Iroda


          3./ Váti Nonprofit Kft Észak-Alföldi Osztály /pályázatban/ 4025 Debrecen, 

                          Simonffy u. 4-6.   I. em.

  


          4./ Irattár

25. napirendi pont: ÖTE támogatása
Gergely Zoltán polgármester: Jászárokszállás Város Önkéntes Tűzoltó Egyesülete vásárolt egy 45 millió forint értékű, felújított tűzoltó gépjárműfecskendőt. Az új gépjárművel hatékonyabban és magasabb szinten tudják biztosítani a térség védelmét. A gépjárműfecskendő beszerzése 10%-os önrész vállalásával történt, melynek összege 4,5 millió forint. Az önrészt részletekben kell az ÖTE-nek megfizetnie, melyből 2011-ben már kifizettek 2 millió forintot. A fennmaradó rész kifizetésének határideje 2012. december 31., amelyhez támogatást kérnek az Önkormányzattól. Javasolta, hogy a tartalékalap terhére címzett támogatásként 500.000,-Ft támogatást nyújtsanak.
Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot, egyhangúan elfogadta, a Képviselő-testületnek elfogadásra javasolja. 

Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:
174/2012.(XII.13.) határozat:

/Jászárokszállás Város Önkéntes Tűzoltó Egyesülete támogatásáról gépjárműfecskendő önrészéhez/

Jászárokszállás Város Önkormányzatának Képviselő-testülete a 2012. évi költségvetés tartalékalapjának terhére támogatást nyújt Jászárokszállás Város Önkéntes Tűzoltó Egyesületének (továbbiakban ÖTE) a STEYR típusú tűzoltó gépjárműfecskendő önrészének megfizetéséhez 500.000,-Ft, azaz Ötszázezer forint összegben.

Az ÖTE a támogatás összegének rendeltetésszerű felhasználásáról 2012. december 31. napjáig az Önkormányzat felé elszámolni köteles az alábbi módon: a számla eredeti példányára az ÖTE rávezeti: „Felhasználva Jászárokszállás Város Önkormányzata …./2012. (XII.13.) határozatában biztosított támogatás terhére.”. Az így záradékolt számla eredeti példányának megküldésével számol el az ÖTE az Önkormányzat felé.

A Képviselő-testület felhatalmazza a polgármestert a szükséges intézkedések megtételére.

Határidő: 2012. december 31.

Felelős: polgármester

Erről értesül:  1./ ÖTE

                       2./ Pénzügyi Iroda


           3./ Irattár.

26. napirendi pont: Déryné Vegyeskar Közhasznú Egyesület támogatása
Gergely Zoltán polgármester: A Déryné Vegyeskar Közhasznú Egyesület az Árokszállási Téli Estéken 2012. december 16-án adventi hangversenyt tart. Ingyen lépnek fel, csupán az autóbusz költségeinek finanszírozására kérnek 12.000,- Ft. 

Petró Géza Pénzügyi és Városfejlesztési Bizottság elnöke: A Bizottság tárgyalta a határozati javaslatot egyhangúan elfogadta, a Képviselő-testületnek elfogadásra javasolja. 

Gergely Zoltán polgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 9 igen szavazattal, ellenszavazat és tartózkodás nélkül elfogadta és megalkotta az alábbi határozatot:

175/2012.(XII.13.) határozat:

/Déryné Vegyeskar Közhasznú Egyesület részére adomány biztosításáról útiköltséghez/

Jászárokszállás Város Önkormányzatának Képviselő-testülete a 2012. évi költségvetés tartalékalapjának terhére 12.000,- Ft, azaz Tizenkettőezer forint összegű adományt biztosít a Déryné Vegyeskar Közhasznú Egyesületnek (5100 Jászberény, Lehel vezér tér 33.) az Árokszállási Téli Esték 2012. december 16-i adventi  hangverseny autóbusz költségének finanszírozásához.

Az Egyesület az adománnyal való elszámolásnak eleget tesz azzal, hogy a hangversenyt megtartja.

A Képviselő-testület felhatalmazza a polgármestert a szükséges intézkedések megtételére.

Határidő: 2012. december 31.

Felelős: polgármester

Erről értesül:  1./ Déryné Vegyeskar Közhasznú Egyesület 5100 Jászberény, Lehel vezér tér 33.

                       2./ Pénzügyi Iroda


           3./ Irattár.
27. napirendi pont: A polgármester jutalmának megállapítása
Drapos Béláné alpolgármester: Utolsó napirendi pontként a polgármester jutalmának megállapítása szerepel. A Polgármester Úr közel 8 éve nem kapott ilyen formájú juttatást, holott érdemi munkájával mindenki tisztába van. Felkéri Csomor János Oktatási, Sport és Ügyrendi Bizottság elnökét, tegye meg beajánlását.
Csomor János Oktatási, Sport és Ügyrendi Bizottság elnöke: A polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló törvény szerint a képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A Szervezeti és Működési Szabályzatról szóló önkormányzati rendelet alapján a polgármester jutalmazására, egyéb juttatásaira az Oktatási, Sport és Ügyrendi Bizottság tesz javaslatot a Képviselő-testületnek. Így a jogszabályok által meghatározott keretek között javaslta a polgármester jutalmazását, tekintettel elért eredményeire. A Képviselő-testület Gergely Zoltán polgármesternek az e választási ciklusban eddigi kiemelkedő színvonalú többletmunkáját megköszönte. A Képviselő-testület munkájának elismeréseként a 2012. évben Gergely Zoltán polgármestert bruttó 800.000,-Ft, jutalomban részesíti, egyidejűleg további munkájához sok sikert kívánt. A Képviselő-tetsület felkérte a jegyzőt, hogy a fenti jutalom számfejtéséről, kifizetéséről 2012. december 17-ig gondoskodjék.

Drapos Béláné alpolgármester: Kérdés, vélemény nincs. Szavazásra bocsátotta a határozati javaslatot. Megállapította, hogy a Képviselő-testület 8 igen szavazattal, 1 tartózkodás mellett, ellenszavazat nélkül elfogadta és megalkotta az alábbi határozatot:
176/2012.(XII.13.) határozat:

/A polgármester jutalmának megállapításáról/

Jászárokszállás Város Önkormányzatának Képviselő-testülete a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény 4/A.§ (1) bekezdése alapján Gergely Zoltán polgármesternek az e választási ciklusban eddigi kiemelkedő színvonalú többletmunkáját megköszöni.

A Képviselő-testület munkájának elismeréseként a 2012. évben Gergely Zoltán polgármestert bruttó 800.000,-Ft, azaz Nyolcszázezer forint jutalomban részesíti, egyidejűleg további munkájához sok sikert kíván.

A Képviselő-tetsület felkéri a jegyzőt, hogy a fenti jutalom számfejtéséről, kifizetéséről 2012. december 17-ig gondoskodjék.

Felelős: jegyző

Határidő: 2012. december 17.

Erről értesülnek: 1./ Gergely Zoltán polgármester

    2./ Pénzügyi Iroda

    3./ Irattár.

Gergely Zoltán polgármester: Megköszönte a Képviselő-testületnek munkája elismerését. Végezetül bemutat egy TOP50 elnevezésű kiadványt, amelyben Jász-Nagykun-Szolnok Megye 50 legjelentősebb cégét mutatják be részletes leírással. A  megyében az 50 cégből 4 található Jászárokszállásról. A Faurecia 4. , a Carrier  10., a Rosenberger Mo.Kft. 36., a Bundy Kft. 37. helyezést ért el. Ez úton is gratulál az elért eredményekhez. Megállapítja, hogy a napirendi pontok végére értek. Mindenkinek áldott, békés karácsonyt és boldog új évet kívánt. Megköszöni a részvételt és bezárja az ülést.
Jegyzőkönyv lezárva: 2012. december 13.  15 óra  15 perckor.
Kmf.

     Gergely Zoltán sk.





              Dr. Gábris Emese sk
       polgármester        

